Kaudeksi 1992 Jordan sai uuden pääsponsorin Sasolin. Talli vaihtoi myös moottorintoimittajan säästösyistä Yamahaan. Tämä oli tallin menestyksen kannalta järkyttävä virhe. Luotettavuusongelmat riehuivat tallissa, mikä johti siihen, että suurimmaksi kaudelta saavutetuksi tilastoksi jäikin keskeytysten määrä - niitä talli saavutti 19 kappaletta. Ainoastaan Belgian GP:ssa molemmat kuljettajat selvisivät maaliin asti. Auto oli myös erittäin hidas, mikä johti osaltaan siheen, että Modena karsiutui kilpailusta peräti neljästi. Kauden päättäneessä Australian GP:ssa Modena pelasti tallin pisteettömältä kaudelta sijoittumalla kuudenneksi.